作者:王沂孫
標題:一萼紅
內容:佔芳菲。趁東風嫵媚，重拂淡燕支。青鳳銜丹，瓊奴試酒，驚換玉質冰姿。甚春色、江南太早，有人怪、和雪杏花飛。蘚佩蕭疏，茜裙零亂，山意霏霏。空惹別愁無數，照珊瑚海影，冷月枯枝。吳豔離魂，蜀妖浥淚，孤負多少心期。歲寒事、無人共省，破丹霧、應有鶴歸時。可惜鮫綃碎翦，不寄相思。